16.		Zmluva o výkone funkcie konateľa (§ 133 – 136. OZ) 
Spoločnosť PONREPO, spol. s r.o. so sídlom v Žiline, Hlinkovo námestie č. 10
zapísaná v OR OS Žilina vo vl. 12344/L-sro, IČO .................................
zastúpená Ing. Jánom Bielym, konateľom (ďalej len „spoločnosť“)
a 
Ján Biely, nar. 11. 3. 1955, bytom Žilina, Puškinova ul. č. 2, r. č. ..................................
(ďalej len „konateľ“)
uzatvárajú medzi sebou túto
zmluvu o výkone funkcie konateľa.
Čl. I
Predmet zmluvy
1.	Predmetom tejto zmluvy je úprava práv a povinností zmluvných strán pri výkone funkcie konateľa spoločnosti.
2.	Spoločnosť vznikla na základe Spoločenskej zmluvy uzavretej medzi zakladateľmi a spoločníkmi spoločnosti ku dňu 1. 4. 2023 keď bola zapísaná do Obchodného registra pri OS Žilina vo vl. 12344/L-sro.
3.	Ing. Ján Biely je konateľom spoločnosti, určeným v Spoločenskej zmluve o založení spoločnosti a jeho funkcia vznikla so vznikom spoločnosti dňa 1. 4. 2023.
ČI. II
Práva a povinnosti zmluvných strán
1.	Postavenie konateľa ako štatutárneho orgánu spoločnosti upravujú § 133 – 136 Obchodného zákonníka. Konateľ je oprávnený konať v mene spoločnosti v plnom rozsahu a svojimi právnymi úkonmi zaväzovať priamo spoločnosť.
2.	Konateľ si je plne vedomý skutočnosti, že jeho zodpovednosť voči spoločnosti má objektívny charakter. V prípade porušenia jeho konateľských oprávnení sa zodpovedá spoločnosti podľa ustanovení § 135, 135a a 373 a nasl. Obch. zákonníka.
3.	Akékoľvek obmedzenie konateľských oprávnení vyplývajúcich z jeho postavenia ako štatutárneho orgánu spoločnosti sú voči tretím subjektom neúčinné.
4.	Medzi základné povinnosti konateľa patrí :
–	konanie v mene spoločnosti vo všetkých právnych úkonoch zaväzujúcich spoločnosť,
–	vykonávať svoju funkciu s odbornou starostlivosťou,
–	zabezpečenie riadnej evidencie a účtovníctva spoločnosti,
–	viesť zoznam spoločníkov,
–	informovať spoločníkov o stave splatenia vkladov,
–	dodržiavať ustanovenia o zákaze konkurencie upravenej v § 136 Obch. .zákonníka, Spoločenskej zmluve a tejto zmluve atď.
5.	Spoločnosť sa zaväzuje poskytnúť konateľovi potrebnú súčinnosť na riadny výkon funkcie, predovšetkým spoluprácu, vrátane informácií a podkladov potrebných pre riadny výkon funkcie konateľa.
Čl. III
Zákaz konkurencie
Konateľ počas výkonu funkcie štatutárneho orgánu je povinný dodržiavať ustanovenie § 136 Obch. zákonníka:
–	nesmie uzatvárať vo vlastnom mene a na vlastný účet obchody súvisiace s predmetom podnikania spoločnosti,
–	sprostredkúvať pre iné osoby obchody spoločnosti,
–	zúčastňovať sa na podnikaní inej spoločnosti ako spoločník s neobmedzeným ručením,
–	vykonávať funkciu štatutárneho orgánu alebo jeho člena inej právnickej osoby s výnimkou prípadu, ak ide o právnickú osobu, na ktorej podnikaní sa zúčastňuje spoločnosť, v ktorej vykonáva funkciu konateľa.
Čl. IV
Odmena konateľa
1.	Zmluvné strany sa dohodli na tom, že za výkon funkcie konateľovi patrí zmluvná odmena vo výške 3 500 € (slovom tritisícpäťsto eur) mesačne.
2.	Okrem odmeny za výkon funkcie patria konateľovi ďalšie požitky, a to:
–	podiely na zisku vo výške 10 %,
–	používanie motorového vozidla bez obmedzenia na služobné i súkromné účely,
–	služobný mobilný telefón na služobné a súkromné účely,
–	náhrady v súvislosti s pracovnými cestami podľa zákona o cestovných náhradách.
3.	Zmluvné strany sa dohodli, že pri skončení funkcie konateľa z iných dôvodov ako pre porušenie povinnosti podľa Čl. II a III tejto zmluvy, patrí konateľovi jednorazové odchodné vo výške 12-násobku zmluvnej odmeny podľa bodu jedna tohto článku.
Čl. V
Záverečné ustanovenia
1.	Právne vzťahy neupravené touto zmluvou sa riadia príslušnými ustanoveniami Obch. zákonníka.
2.	Táto zmluva sa uzatvára na dobu výkonu funkcie konateľa.
3.	Zmluva sa stáva účinnou dňom schválenia valným zhromaždením spoločnosti.
4.	Zmluvné strany vyhlasujú, že si zmluvu prečítali, porozumeli je textu a na znak prejavu svojej slobodnej vôle ju podpisujú.
5.	Zmluva je vyhotovená v dvoch rovnopisoch, každá zmluvná strana obdrží jeden rovnopis.
V Žiline 1. 4. 2023
			za spoločnosť	konateľ
Poznámka
Konateľ je štatutárny orgán spoločnosti. Z tohto faktu vyplýva, že priamo zo zákona bez ďalšieho splnomocnenia koná v mene spoločnosti. Akékoľvek obmedzenia právomocí vyplývajúcich z funkcie konateľa sú voči tretím osobám neúčinné. V prípade, že má spoločnosť viacerých konateľov dochádza v spoločenskej zmluve k rozdeleniu právomocí. Toto rozdelenie platí vo vnútri spoločnosti, vo vzťahu k tretím osobám však kompetencie konateľa nie je možné obmedziť.
Vzťah medzi spoločnosťou a konateľom možno upraviť len typom zmluvy podľa Obchodného zákonníka – ide teda o absolútny obchodný záväzkový vzťah. Pokiaľ sa neuzavrie zmluva o výkone funkcie konateľa, vzťahy medzi spoločnosťou a konateľom sú vzťahom podobným mandátnej zmluvy.
Vzťah medzi spoločnosťou a konateľom nikdy nie je možné upraviť pracovnou zmluvou podľa Zákonníka práce. Ich vzťahy nikdy nie sú pracovnoprávnymi vzťahmi.
Pokiaľ konateľ uzatvára pracovnú zmluvu, vždy len na inú funkciu ako na funkciu konateľa (napr. konateľ zároveň vykonáva pre spoločnosť funkciu programátora). 

Konatelia
§ 133 zákona č. 513/1991 Zb.
citácia na str. 139
(1)	Štatutárnym orgánom spoločnosti je jeden alebo viac konateľov. Ak je konateľov viac, je oprávnený konať v mene spoločnosti každý z nich samostatne, ak spoločenská zmluva neurčuje inak.
(2)	Konateľom spoločnosti môže byť len fyzická osoba, ktorá nie je v čase vykonania zápisu do obchodného registra ako povinný vedená v registri poverení na vykonanie exekúcie podľa osobitného zákona.
(3)	Obmedziť konateľské oprávnenia môže iba spoločenská zmluva alebo valné zhromaždenie. Také obmedzenie je však voči tretím osobám neúčinné.
(4)	Konateľov vymenúva valné zhromaždenie z radov spoločníkov alebo iných fyzických osôb.
§ 134 zákona č. 513/1991 Zb.
citácia na str. 139
Na rozhodnutie o obchodnom vedení spoločnosti, ktoré patrí do pôsobnosti konateľov, sa vyžaduje súhlas väčšiny konateľov, ak spoločenská zmluva neurčí vyšší počet hlasov.
§ 135 zákona č. 513/1991 Zb.
citácia na str. 139
(1)	Konatelia sú povinní zabezpečiť riadne vedenie predpísanej evidencie a účtovníctva, viesť zoznam spoločníkov a informovať spoločníkov o záležitostiach spoločnosti.
(2)	Konatelia predkladajú valnému zhromaždeniu na schválenie riadnu individuálnu účtovnú závierku a mimoriadnu individuálnu účtovnú závierku a návrh na rozdelenie zisku alebo úhradu strát v súlade so spoločenskou zmluvou a stanovami. Ak osobitný zákon ukladá spoločnosti povinnosť vyhotoviť výročnú správu, konatelia predkladajú valnému zhromaždeniu na prerokovanie spolu s riadnou alebo mimoriadnou individuálnou účtovnou závierkou výročnú správu.
§ 135a zákona č. 513/1991 Zb.
citácia na str. 139
(1)	Konatelia sú povinní vykonávať svoju pôsobnosť s odbornou starostlivosťou a v súlade so záujmami spoločnosti a všetkých jej spoločníkov. Najmä sú povinní zaobstarať si a pri rozhodovaní zohľadniť všetky dostupné informácie týkajúce sa predmetu rozhodnutia, zachovávať mlčanlivosť ...